Tegnap Fásy Ádám Zeneexpressz néven mulatósbulit rendezett a Klauzál téren, hogy megtolja a Fidesz-KDNP helyi jelöltje, Bajkai István kampányát.

A kampányzárónak is beillő, Fásy tévés műsora után a Zenexpressz nevet viselő rendezvényen fellépett többek közt az Apostol Zenekar, Jolly és Suzy, továbbá maga Fásy Ádám és lánya, Fásy Zsüliett. Bajkai amelett, hogy képviselőjelölt, az Orbán-család ügyvédje és maga is amatőr zenész, utóbbi minőségében korábban fel is lépett Fásy műsorában. A rendezvényen arról kérdeztük Fásyt, hogy miért hospitálta Bajkait egy ilyen nívós rendezvényen. De ő válasz helyett inkább elvette a kameránkat, hasba vágta vele újságírónkat és megveréssel is fenyegette. Eközben a kamerát átadta lányának, Fásy Zsüliettnek , aki egy technikus és biztonsági emberek segítségével megpróbálta törölni a felvételt, de ez csak részben sikerült neki. Kollégáink némi munkával és szoftveres segítséggel visszaállították a felvétel nagy részét, az alábbi videón ezek a képsorok látható.